Permeabilitet (arealplanlegging og transport)

I byplanlegging er **permeabilitet** hva slags typer transportformer som (for eksempel myke trafikanter og/eller motorvogner) som kan bevege seg gjennom et område. Et relatert begrep er **konnektivitet** som er et mål på hvor mange retninger (antall forbindelser) en type trafikk kan bevege seg fra et gitt sted. Sammen beskriver permeabilitet og konnektivitet hvordan utformingen til et byrom tillater eller begrenser bevegelse av mennesker eller kjøretøy i ulike retninger. Det er et sentralt prinsipp for å regulere gjennomgangstrafikk og skape gangbare og sykkelbare fellesarealer og uterom som oppmuntrer til gange og sykling. Sirkulasjonsplaner kan være et nyttig verktøy for planlegging av permeabilitet.

## Ufiltrert og filtrert permeabilitet
**Ufiltrert permeabilitet** betyr at alle kan gå, sykle og kjøre over alt, og medfører at fotgjengere, syklister og bilister blandes og følger de samme rutene. Dette har lenge vært vanlig utforming av gater, men er i dag assosiert med dårlig byplanlegging, og gir en jevnere fordeling av biltrafikk over flere områder. Særlig sammen med parkeringsplasser nær hjemmet gjør ufiltrert permeabilitet at bilen blir det mest praktiske valget for alle reiser, og er slik med på å bygge opp under bilavhengighet siden dette i sin tur øker biltrafikken og gjennomgangstrafikk. Eksempler på infrastruktur som gir liten eller ingen filtrering er miljøgater med fortau, sykkelfelt eller sykkelveg med fortau. 

**Filtrert permeabilitet** skiller fotgjengere, syklister og motorvogner ved hjelp av modale filter og separat infrastruktur, og både begrenser bilbruk og gjør bærekraftig transport mer attraktivt. Eksempler kan være gågater og gangveger som leder til knutepunkter (holdeplasser, butikker, tilbud), finmasket nettverk av sykkelgater og sykkelveger, mens biltrafikk så fort som mulig rutes til hovedfartsårer og motorveger uten myke trafikanter for å tilrettelegge tilbakelegging av store distanser. Filtrering av gater for gjennomkjøring av biler og kanalisering av biltrafikk til større veger har blitt nevnt som viktige tiltak for å oppnå mer gangbare byer og trygge sykkelnettverk. På denne måten kan biler brukes for å nå lengre avstander, mens man tillater mer finmasket og enklere bevegelse for myke trafikanter i nærområder som i sin tur unngår å dele nabolag med tung biltrafikk.

Mangel på filtrering av biltrafikk kan i praksis medføre at bilene filtrerer syklister og fotgjengere ved at det blir vanskelig eller krevende å nå krysningspunkt eller krysse veger uten krysningspunkt.

## Historie

Europeiske byer som Freiburg og Groningen har oppnådd høye nivåer av gange og sykling ved å følge et lignende prinsipp om at vegnettet skal være grovmasket for bilister, og finmasket for syklister og fotgjengere. Filtrert permeabilitet krever at syklister, fotgjengere (og noen ganger offentlig transport) skilles fra private motorvogner på enkelte steder, men andre steder i samme by eller tettsted kan disse også kan kombineres i sambruksområder. Denne tilnærmingen er brukt i nederlandske byer som Drachten.

I 2008 ble prinsippet om filtrert permeabilitet fremmet i de britiske myndighetene sitt program *Eco-towns Transport Worksheet*, og senere samme år også av en allianse av 70 organisasjoner opptatt av folkehelse og transportplanlegging i deres politiske erklæring: *Take Action on Active Travel*. Filtrert permeabilitet støttet av organisasjoner som Sustrans som mener at nettverk for gange og sykling bør være mer permeable enn vegnettet for motorvogner. Det hevdes at dette vil oppmuntre til gange og sykling ved å gi dem et mer attraktivt miljø fritt for trafikk, samt en tids- og bekvemmelighetsfordel fremfor bilkjøring.

## Se også
* 15 minutters tettsted, område med alle nødvendige fasiliteter innen 15 minutter gange eller sykling
* Blindgate, veg som er stengt for gjennomgangstrafikk av biler
* Fused grid, tilnærming til byplanleggings som er et kompromiss mellom fokus på fotgjengere og bilister
* Gangbarhet, hvor fremkommelig, tilgjengelig og velkommende en plass er for fotgjengere
* Gatehierarki (''street hierarchy'') urban planlegging som begrenser gjennomgangstrafikk med biler
* Sirkulasjonsplan, detaljert plan for hvor man ønsker at kjøretøy, gående og syklende mennesker beveger seg gjennom et gitt område
* Sykkelvennlighet, utforming og tiltak som gjør det enklere, attraktivt og tryggere å sykle i trafikken
* Sykkelbarhet, grad av egnethet for sykling
* Urban vitalitet, at et byrom tiltrekker mennesker hyppig, til varierte aktiviteter og tider
* Walking audit, inspeksjon hvor man vurderer gangbarheten eller tilgangen for fotgjengere i et miljø

## Referanser